แบงก์กรุงศรี หนุนรถไฟฟ้า ผ่อน72เดือน
กรุงศรีจับมือ เอฟโอเอ็มเอ็ม ผู้ผลิตรถไฟฟ้าญี่ปุ่น จัดสินเชื่อพิเศษดอกบี้ยพิเศษผ่อนยาว 72 เดือน
22 มี.ค. 2562

กรุงศรีจับมือ เอฟโอเอ็มเอ็ม ผู้ผลิตรถไฟฟ้าญี่ปุ่น จัดสินเชื่อพิเศษดอกบี้ยพิเศษผ่อนยาว 72 เดือน
นายยูโซะ นาคาดะ ประธานกลุ่มธุรกิจธนกิจพาณิชย์เกี่ยวกับญี่ปุ่น ธนาคารกรุงศรีอยุธยา เปิดเผยว่า ธนาคารร่วมมือกับ บริษัท เอฟโอเอ็มเอ็ม (เอเชีย) ผู้ผลิตรถยนต์พลังงานไฟฟ้า (Electric Vehicles : EV) จากประเทศญี่ปุ่น สนับสนุนการใช้รถยนต์ EV ผลิตในประเทศไทยเป็นรายแรก ส่งเสริมให้คนไทยหันมาใช้รถยนต์ EV เพื่อลดมลภาวะทางอากาศ พร้อมจัดผลิตภัณฑ์สินเชื่อ "กรุงศรี นิว คาร์" อัตราดอกเบี้ยพิเศษ ผ่อนนาน 72 เดือน สำหรับผู้บริโภคที่ใส่ใจสิ่งแวดล้อมที่ต้องการใช้รถยนต์ EV ขนาดเล็กของ FOMM
"ความร่วมมือครั้งนี้ ครอบคลุมตลอดกระบวนการตั้งแต่ต้นน้ำถึงปลายน้ำ ภายใต้การสนับสนุนของ MUFG ซึ่งมีเครือข่ายที่แข็งแกร่งครอบคลุมทั่วโลก โดยกรุงศรีได้ให้การสนับสนุนเอฟโอเอ็มเอ็ม ในการธุรกรรมการเงินต่างๆ ที่เกี่ยวข้องกับการดำเนินธุรกิจและฐานการผลิตในไทย" นายนาคาดะ กล่าว
นอกจากนี้ ยังนำเสนอผลิตภัณฑ์สินเชื่อ "กรุงศรี นิว คาร์" ให้กับลูกค้ารายย่อยที่ต้องการซื้อรถสนับสนุนให้การใช้รถยนต์ EV เป็นอีกหนึ่งทางเลือกใหม่ของผู้ใช้รถในไทย ซึ่งเป็นมิตรต่อสิ่งแวดล้อมและช่วยลดมลพิษทางอากาศ และสอดคล้องกับแนวทางของรัฐที่มุ่งส่งเสริมอุตสาหกรรมยานยนต์สมัยใหม่ ในการพัฒนาระเบียงเศรษฐกิจภาคตะวันออก (EEC) และช่วยสนับสนุนการขยายห่วงโซ่ธุรกิจในอุตสาหกรรมยานยนต์อีกด้วย
ทั้งนี้ เอฟโอเอ็มเอ็ม (เอเชีย) เป็นผู้ผลิตรถยนต์ไฟฟ้าขนาดเล็กจากญี่ปุ่น เริ่มเข้ามาตั้งฐานการผลิตรถยนต์ EV ในไทย และใช้เป็นฐานในการส่งออก ตั้งเป้าผลิตรถยนต์ EV ออกมาขายทั้งในไทยและประเทศใกล้เคียงปีละ 1 หมื่นคัน